**NÁRODNÁ RADA SLOVENSKEJ REPUBLIKY**

**VII. volebné obdobie**

Číslo: CRD-1463/2016

**188a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov (tlač 188)**

 Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov (tlač 188)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 175 z 8. septembra 2016 pridelila predmetný vládny návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky,

 Výboru Národnej rady Slovenskej republiky pre financie a rozpočet a

 Výboru Národnej rady Slovenskej republiky pre sociálne veci.

 Výbory prerokovali predmetný návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

 Vládny návrh zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov (tlač 188) **odporučili** Národnej rady Slovenskej republiky **schváliť**:

 Ústavnoprávny výbor Národnej rady Slovenskej republiky uznesením č. 51 zo 4. októbra 2016,

 Výbor Národnej rady Slovenskej republiky pre financie a rozpočet uznesením č. 60 zo 4. októbra 2016,

 Výbor Národnej rady Slovenskej republiky pre sociálne veci uznesením č. 17 zo 6. októbra 2016.

**IV.**

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

V čl. I sa pred doterajší text vkladajú nové body 1 až 3, ktoré znejú:

,,1. V § 55 ods. 2 sa slovo „1,5-násobku“ nahrádza slovom „2-násobku“.

2. V § 58 ods. 3 sa slovo „1,5-násobku“ nahrádza slovom „2-násobku“.

3. V § 138 ods. 6, 7 a 9 sa slovo „5-násobok“ nahrádza slovom „7-násobok“.“.

V súvislosti s vložením nových bodov sa v názve vládneho návrhu zákona a v úvodnej vete čl. I slová „sa dopĺňa“ nahrádzajú slovami „sa mení a dopĺňa“.

V súvislosti s vložením nových bodov sa vykoná prečíslovanie nasledujúceho bodu a toto prečíslovanie sa premietne do čl. II o účinnosti.

Čl. II o účinnosti sa upraví tak, aby navrhované body nadobudli účinnosť 1. januára 2017.

Navrhuje sa zvýšenie maximálneho vymeriavacieho základu na nemocenské poistenie, dôchodkové poistenie, poistenie v nezamestnanosti, garančné poistenie a na platenie poistného do rezervného fondu solidarity. Zároveň sa navrhuje zvýšenie denného vymeriavacieho základu na určenie výšky nemocenských dávok, t. j. nemocenského, materského, ošetrovného a vyrovnávacej dávky.

**Výboru NR SR pre sociálne veci**

**Gestorský výbor odporúča schváliť**

V čl. I úvodná veta vrátane nadpisu nad § 293dq znie: „Za § 293dp sa vkladajú § 293dq a 293dr, ktoré vrátane nadpisu nad § 293dq znejú:

„**Prechodné ustanovenia účinné od 30. októbra 2016**

**§ 293dq**“.

Ide o legislatívno-technickú úpravu.

**Výboru NR SR pre sociálne veci**

**Gestorský výbor odporúča schváliť**

V čl. I § 293dq ods. 1 sa za slovom „dávka“ 2x, za slovom „príplatku“ 2x, za slovami „ods. 9 a 10“ a v odseku 2 za slovom „bodu“ vypúšťajú čiarky.

Navrhuje sa vypustenie  interpunkčných znamienok v súlade s pravidlami slovenského jazyka, čím dôjde k spresneniu navrhovaného textu.

**Ústavnoprávny výbor NR SR**

**Výboru NR SR pre financie a rozpočet**

**Výboru NR SR pre sociálne veci**

**Gestorský výbor odporúča schváliť**

V čl. I sa za § 293dq vkladá § 293dr, ktorý znie:

„**§ 293dr**

(1) Pevná suma zvýšenia dôchodkovej dávky v roku 2017 je

8,20 eura, ak ide o starobný dôchodok,

2,50 eura, ak ide o starobný dôchodok vyplácaný v sume jednej polovice,

7,90 eura, ak ide o predčasný starobný dôchodok,

3 eurá, ak ide o predčasný starobný dôchodok vyplácaný v sume jednej polovice,

7,10 eura, ak ide o invalidný dôchodok priznaný z dôvodu poklesu schopnosti vykonávať zárobkovú činnosť o viac ako 70 %, invalidný dôchodok podľa § 266 a sociálny dôchodok,

2,60 eura, ak ide o invalidný dôchodok priznaný z dôvodu poklesu schopnosti vykonávať zárobkovú činnosť o viac ako 70 % vyplácaný v sume jednej polovice a invalidný dôchodok podľa § 266 vyplácaný v sume jednej polovice,

4 eurá, ak ide o invalidný dôchodok priznaný z dôvodu poklesu schopnosti vykonávať zárobkovú činnosť najviac o 70 %,

1,70 eura, ak ide o invalidný dôchodok priznaný z dôvodu poklesu schopnosti vykonávať zárobkovú činnosť najviac o 70 % vyplácaný v sume jednej polovice,

5,30 eura, ak ide o vdovský dôchodok a vdovecký dôchodok,

2,30 eura, ak ide o vdovský dôchodok vyplácaný v sume jednej polovice a vdovecký dôchodok vyplácaný v sume jednej polovice,

2,60 eura, ak ide o sirotský dôchodok,

1,40 eura, ak ide o sirotský dôchodok vyplácaný v sume jednej polovice.

(2) Percento zvýšenia úrazovej renty v roku 2017 je 2 %.

(3) Ustanovenia § 82 ods. 12 písm. a) a § 89 ods. 10 sa v roku 2016 neuplatňujú.“.

Od 6. septembra 2016 je známy údaj o medziročnom raste priemernej mesačnej mzdy v hospodárstve SR vykázanej Štatistickým úradom Slovenskej republiky za prvý polrok 2016, ktorý je potrebný na výpočet pevnej sumy zvýšenia jednotlivých druhov dôchodkových dávok a percenta zvýšenia úrazovej renty.

Vzhľadom na to, že sú známe všetky údaje potrebné na výpočet pevnej sumy zvýšenia dôchodkových dávok, nie je potrebné v roku 2016 vydať osobitné opatrenie, ktorým sa ustanovia pevné sumy zvýšenia dôchodkových dávok a percento zvýšenia úrazovej renty v roku 2017. Tieto konkrétne sumy zvýšenia a percento zvýšenia možno stanoviť priamo zákonom o sociálnom poistení.

**Výboru NR SR pre sociálne veci**

**Gestorský výbor odporúča schváliť**

**V.**

 Gestorský výbor na základe stanovísk výborov k vládnemu návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov (tlač 188) a v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky návrh zákona v znení pozmeňujúcich a doplňujúcich návrhov

**schváliť.**

**VI.**

 Gestorský výbor odporúča hlasovať o návrhoch **1** **až 4** v štvrtej časti tejto spoločnej správy spoločne so stanoviskom gestorského výboru **schváliť.**

 **Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci
č. 21 zo 6. októbra 2016.

Týmto uznesením výbor zároveň poveril spoločného spravodajcu **Jozefa Buriana**, aby na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Bratislava 6. októbra 2016

**Alena B a š i s t o v á v. r.**

**predsedníčka výboru**